ปฏิบัติการมิดไนท์แฮมเมอร์

กลางคืนวันที่ 22 มิถุนายน 2025 กองทัพอากาศสหรัฐและกองทัพเรือสหรัฐทำการโจมตีสถานที่ทางนิวเคลียร์ 3 แห่งในประเทศอิหร่าน ซึ่งเป็นส่วนหนึ่งของสงครามสิบสองวัน เป้าหมายของการโจมตีคือ โรงงานเสริมสมรรถนะยูเรเนียมฟุรโดว์ สถานีไฟฟ้านิวเคลียร์แนตันซ์ และศูนย์เทคโนโลยีนิวเคลียร์เอสแฟฮอน โดยใช้ระเบิด GBU-57A/B MOP ขนาด 14,000 กิโลกรัม จำนวน 14 ลูก ซึ่งถูกบรรทุกโดยเครื่องบินทิ้งระเบิดล่องหน นอร์ทธรอป B-2 Spirit และมิสไซล์โทมาฮอว์กจากเรือดำน้ำอีกชุดหนึ่ง

ในวันต่อมา กองทัพสหรัฐแถลงว่าการโจมตีครั้งนี้มีชื่อรหัสว่า **ปฏิบัติการมิดไนท์แฮมเมอร์** (Operation Midnight Hammer) และอธิบายปฏิบัติการโดยละเอียด นี่ถือเป็นการใช้กำลังรุกครั้งแรกของสหรัฐในสงครามอิหร่าน–อิสราเอล ซึ่งเริ่มต้นเมื่อวันที่ 13 มิถุนายน ประธานาธิบดีดอนัลด์ ทรัมป์ ของสหรัฐได้ประกาศว่าเป็น *“การโจมตีที่ประสบความสำเร็จอย่างมาก”* สมาชิกรัฐสภาสังกัดพรรครีพับลิกันส่วนใหญ่สนับสนุนการกระทำของทรัมป์ ขณะที่พรรคเดโมแครตส่วนใหญ่และรีพับลิกันบางส่วนแสดงกังวลเกี่ยวกับความชอบทางกฎหมาย ผลกระทบและการถูกตอบโต้จากอิหร่าน

ปฏิกิริยาจากทั่วโลกมีความหลากหลาย โดยบางประเทศยินดีกับการพยายามทำให้โครงการนิวเคลียร์ของอิหร่านเป็นอัมพาต บางประเทศแสดงความกังวลต่อการยกระดับความขัดแย้ง และบางประเทศก็ประณามการโจมตีดังกล่าว

## เป้าหมายการโจมตี
นับตั้งแต่ปี 2000 โครงการนิวเคลียร์ของอิหร่านกลายเป็นประเด็นขัดแย้งในระดับโลก เนื่องจากชาติตะวันตก โดยเฉพาะสหรัฐอเมริกาและอิสราเอล เกรงว่าอิหร่านอาจพัฒนาอาวุธนิวเคลียร์ แม้อิหร่านยืนยันว่าโครงการนี้มีวัตถุประสงค์เพื่อสันติ แต่ก็ขยายขนาดกิจกรรมด้านนิวเคลียร์อย่างต่อเนื่อง และมีรายงานจากทบวงการพลังงานปรมาณูระหว่างประเทศ ว่าอิหร่านได้สะสมยูเรเนียมเสริมสมรรถนะในระดับที่สูงขึ้นกว่าข้อจำกัด จนสร้างความกังวลในประชาคมระหว่างประเทศเกี่ยวกับความเป็นไปได้ในการพัฒนาอาวุธนิวเคลียร์ อิหร่านมีสถานที่สำคัญในโครงการนิวเคลียร์สามแห่ง ได้แก่:

โรงงานเสริมสมรรถนะยูเรเนียมฟุรโดว์ ตั้งอยู่ใกล้นครโกม ตอนกลางของอิหร่าน โรงงานแห่งนี้ถูกสร้างขึ้นเป็นการลับ และถูกเปิดเผยต่อสาธารณะชนในปี 2009 โดยมีลักษณะพิเศษคือการตั้งอยู่ใต้ภูเขาเพื่อป้องกันการโจมตีจากทางอากาศ ฟอร์โดว์ใช้เครื่องหมุนเหวี่ยงรุ่นใหม่ในการเสริมสมรรถนะยูเรเนียม และถูกกล่าวหาว่ามีวัตถุประสงค์ทางทหาร แม้อิหร่านจะยืนยันว่าเป็นเพียงการใช้พลังงานในทางสันติ

ศูนย์นิวเคลียร์แนตันซ์ในจังหวัดเอสแฟฮอน มีเครื่องหมุนเหวี่ยงหลายพันเครื่องสำหรับเสริมสมรรถนะยูเรเนียมในระดับต่าง ๆ และมีบทบาทสำคัญในกระบวนการผลิตเชื้อเพลิงนิวเคลียร์สำหรับโรงไฟฟ้า แนตันซ์ตกเป็นเป้าหมายของการโจมตีหลายครั้ง ทั้งในรูปแบบไซเบอร์ เช่น การโจมตีด้วยไวรัสในปี 2010 และการโจมตีทางกายภาพในปี 2021 และ 2025

ศูนย์เทคโนโลยีนิวเคลียร์เอสแฟฮอน ทำหน้าที่หลักในการแปรรูปแร่ยูเรเนียมให้เป็นก๊าซยูเรเนียมเฮกซะฟลูออไรด์ (UF6) ซึ่งจำเป็นสำหรับขั้นตอนการเสริมสมรรถนะ โรงงานนี้ยังทำหน้าที่ด้านการวิจัยพัฒนา การผลิตวัสดุทดลอง และฝึกอบรมบุคลากรในเทคโนโลยีนิวเคลียร์ อิสฟาฮานจึงเป็นส่วนหนึ่งที่สำคัญในสายโซ่อุปทานด้านนิวเคลียร์ของอิหร่าน แม้จะไม่เป็นที่รู้จักเท่าอีกสองแห่ง

## การโจมตี
[250px|thumb|เครื่องบินทิ้งระเบิดล่องหน [บี-2 สปีริท|นอร์ทธรอป B-2 Spirit กองทัพอากาศสหรัฐ]]
22 มิถุนายน 2025 กองทัพอากาศและกองทัพเรือสหรัฐอเมริกาได้โจมตีสถานที่นิวเคลียร์ของอิหร่าน 3 แห่ง ได้แก่ ฟุรโดว์, แนตันซ์ และเอสแฟฮอน ในปฏิบัติการที่มีชื่อว่า “มิดไนท์แฮมเมอร์” (ค้อนเที่ยงคืน) โดยเครื่องบินทิ้งระเบิดล่องหน นอร์ทธรอป B-2 Spirit จำนวนเจ็ดลำจากฝูงบินทิ้งระเบิดที่ 509 บินตรงจากฐานทัพอากาศไวท์แมน รัฐมิสซูรี โดยไม่หยุดพัก

เครื่องบิน B-2 บินติดต่อกันประมาณ 37 ชั่วโมงจากการขึ้นบินจนถึงที่หมายการโจมตี โดยได้รับการเติมเชื้อเพลิงกลางอากาศหลายครั้ง ทั้งนี้ก่อนที่ B-2 จะเข้าน่านฟ้าอิหร่าน ได้มีการส่งเครื่องบินขับไล่ยุคที่สี่และยุคที่ห้าของสหรัฐ เข้าล่วงหน้าเพื่อสกัดกั้นการยิงจากระบบป้องกันภัยทางอากาศ แต่กลับไม่พบการตอบโต้จากอิหร่าน ซึ่งคาดว่าระบบเหล่านั้นได้รับความเสียหายจากการโจมตีของอิสราเอลก่อนหน้านี้แล้ว ในการนี้ กองทัพสหรัฐมีการส่งเครื่อง B-2 เพิ่มเติมไปที่เกาะกวมเพื่อทำหลอกล่อ

เครื่องบิน B-2 จำนวนหกลำได้ทิ้งระเบิดทะลวงบังเกอร์แบบ GBU-57A/B MOP จำนวน 12 ลูกใส่โรงงานฟุรโดว์ ส่วนลำที่เจ็ดทิ้งอีก 2 ลูกใส่โรงงานแนตันซ์ นอกจากนี้ ยังมีการยิงมิสไซล์โทมาฮอว์ก 30 ลูกจากเรือดำน้ำสหรัฐเพื่อโจมตีเป้าหมายที่แนตันซ์และเอสแฟฮอน เวลาที่แนตันซ์และฟุรโดว์ถูกโจมตีคือประมาณ 02:30 ตามเวลาท้องถิ่น

250px|thumb|ภาพแสดงลำดับขั้นตอนของปฏิบัติการ
แม้กองทัพสหรัฐไม่ระบุว่าเรือดำน้ำลำใดเกี่ยวข้อง แต่เรือดำน้ำ USS Georgia (SSGN-729) อยู่ในภูมิภาคนั้นตั้งแต่เดือนกันยายน 2024 นอกจากนี้ ระเบิด MOP ซึ่งมีสมญาว่า “ทะลวงบังเกอร์” ไม่เคยถูกใช้งานในการรบจริงมาก่อน และมีน้ำหนักมากจนสามารถบรรทุกได้เฉพาะ B-2 ซึ่งเป็นเครื่องบินที่มีเฉพาะในครอบครองของสหรัฐเท่านั้น 

ในปฏิบัติการทั้งหมดมีอากาศยานเข้าร่วม 125 ลำ รวมถึงเครื่องบินเติมเชื้อเพลิงกลางอากาศ เครื่องบินหาข่าว เครื่องบินลาดตระเวน และเครื่องบินตรวจการณ์

## ภายหลังการโจมตี
ภาพถ่ายดาวเทียมหลังการโจมตีที่ฟุรโดว์เผยให้เห็นจุดทะลวงจากระเบิดเป็นกลุ่ม 2 จุดพร้อมด้วยเถ้าสีเทาอมฟ้าที่ปกคลุมพื้นที่ พลเอกแดน เคน ประธานคณะเสนาธิการร่วมของกองทัพสหรัฐ แถลงว่าสถานที่นิวเคลียร์ของอิหร่านได้รับความเสียหายรุนแรงจากการโจมตีครั้งนี้

ในวันเดียวกันกับที่สหรัฐแถลงข่าว รัฐมนตรีว่าการกระทรวงต่างประเทศของอิหร่าน ประณามการโจมตีดังกล่าวว่าเป็น “การละเมิดกฎบัตรสหประชาชาติและกฎหมายระหว่างประเทศอย่างไม่ยั้งคิด” และประกาศว่าอิหร่านประกาศจะปิดช่องแคบฮอร์มุซเพื่อเป็นการตอบโต้

## อ้างอิง

หมวดหมู่:โครงการนิวเคลียร์อิหร่าน
หมวดหมู่:สงครามสิบสองวัน
หมวดหมู่:ความสัมพันธ์ทางการทหารสหรัฐ–อิหร่าน